### 18.    Beslutning om budgettilpasning på STU-området

**Åbent**

Sagsnr.: 326-2014-117040     J.nr.: 54.18.00           Dokumentnr.:
326-2018-117592

**Sagstype**

Beslutning.

**Resume og sagens baggrund**

De seneste år har der været en budgetoverskridelse på
området for den særligt tilrettelagte ungdomsuddannelse (STU). På baggrund af
anbefalinger fra analysen af STU-området besluttede Børn- og Familieudvalget i
april 2018, at der skulle udarbejdes et forslag til en målsætning for det
fremtidige antal af STU-elever, samt et forslag til en budgettilpasning, som
afspejler målsætningen. I denne sag præsenteres 3 modeller for, hvordan
budgettet kan fastlægges fremover.

**Indstillinger**

Direktøren indstiller, at sagen sendes til drøftelse på
budgetseminar.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

STU er en 3-årig ungdomsuddannelse til unge med særlige
behov, der ikke kan gennemføre en anden ungdomsuddannelse, selv med
specialpædagogisk støtte. Der har i perioden fra 2013-2017 været en budgetoverskridelse
på området for den særligt tilrettelagte ungdomsuddannelse (STU). Nedenstående
skema viser budgettet samt de faktiske udgifter til STU-området i perioden fra
2013-2017. Herunder fremgår ligeledes budgetoverskridelsen samt antal
årselever.

|  |  |  |  |  |  |
| --- | --- | --- | --- | --- | --- |
| **Budget og faktiske udgifter til STU i Kalundborg Kommune** | | | | | |
|  | 2013 | 2014 | 2015 | 2016 | 2017 |
| Budget | 13.308.000 | 13.388.299 | 13.937.299 | 14.033.200 | 14.261.000 |
| Samlede udgifter | 18.804.000 | 18.304.060 | 21.644.418 | 19.113.747 | 16.450.921 |
| Budget-overskridelse | 5.496.000 | 4.915.761 | 7.707.119 | 5.080.547 | 2.189.921 |
| Antal årselever | 87,45 | 83,45 | 88,61 | 85,53 | 69,02 |

Børn- og Familieudvalget blev i april 2018 præsenteret for
en analyse af STU-området. Analysen viste, at der de seneste år er blevet
arbejdet med i højere grad at give unge med særlige behov mulighed for at tage
en kompetencegivende uddannelse. Dette har medført et fald i antallet af
STU-elever og en nedbringelse af budgetoverskridelsen.

Det nuværende budget for STU-området er fastsat på baggrund
af en forventning om, at 2,3 % af en ungdomsårgang ville være i målgruppen til
at starte på en STU. Analysen peger på, at Kalundborg Kommune har en højere
andel af elever i specialtilbud end resten af landet, og derfor vurderes denne
andel ikke at være en hensigtsmæssig og realistisk målsætning. Analysen
anbefaler derfor, at der fastsættes en målsætning for det fremtidige antal af
STU-elever, og at der laves en budgetjustering, som afspejler målsætningen.
Børn- og Familieudvalget godkendte disse anbefalinger i april 2018.

Nedenfor præsenteres 3 modeller for, hvordan budgettet kan
justeres.

*Model 1: Budgettet øges med et fast beløb og reguleres i
henhold til prisudviklingen*

Denne model indebærer, at budgettet øges med 3,6 mio. kr.
Dette beløb svarer til den gennemsnitlige budgetoverskridelse i 2016 og 2017.
Disse to år er udvalgt, fordi man her har formået at nedbringe antallet af
STU-elever ved at give flere unge mulighed for at tage en kompetencegivende
uddannelse. Dette arbejde forventes at fortsætte. Modellen indebærer ligeledes,
at budgettet fremover reguleres i henhold til prisudviklingen, men ikke i
forhold til andre faktorer. Dette svarer til den måde, budgettet reguleres på i
dag.

I 2019 ville denne model resultere i et budget på 18,1 mio.
kr.

Ved denne model vil det være muligt at imødekomme den
nuværende budgetoverskridelse og samtidig fastholde en høj grad af sikkerhed i
forhold til budgettet, idet den årlige regulering af budgettet er begrænset.
Ulempen kan være, at budgettet overskrides igen, da modellen ikke tager hensyn
til udsving i de enkelte årgange.

*Model 2: Budgettet fastsættes på baggrund af en fast
andel af ungdomsårgangen, som forventes at være i målgruppen til STU, og reguleres
i forhold til demografi*

Model 2 lægger op til, at budgettet fastsættes på baggrund
af, hvor stor en andel af ungdomsårgangen, som forventes at være i målgruppen
til en STU. Her kan der tages udgangspunkt i antallet af visiterede unge de
seneste par år.

|  |  |  |  |
| --- | --- | --- | --- |
|  | 2015 | 2016 | 2017 |
| Antal 16-årige bosat i Kalundborg Kommune | 647 | 601 | 666 |
| Antal unge visiteret til STU | 28 | 24 | 26 |
| Andel af ungdomsårgangen, som visiteres til STU | 4,22 % | 3,99 % | 3,90 % |

Tages et gennemsnit af ovenstående kan andelen fastsættes
til at være 4,07 %. Det bemærkes, at unge kan visiteres til STU indtil de
fylder 25 år. De fleste visiteres dog umiddelbart efter afslutningen af
folkeskolen, og derfor tages der i beregningen udgangspunkt i antallet af
16-årige. Det forventede antal STU-elever udregnes derefter ud fra den
forventede demografiudvikling.

Budgettet findes ved at gange det forventede antal
STU-elever med gennemsnitsprisen for et STU-forløb. Gennemsnitsprisen for årene
2015-2017 lå på kr. 235.363. Denne pris ligger lidt over KL's anbefalede pris,
som i samme periode var på kr. 227.105. Selvom der fremover arbejdes med at
sikre, at prisen for STU-tilbud matcher tilbuddets indhold, vurderes det ikke
at være realistisk at nedbringe udgiften til KL's anbefalede pris, da udgiften
til de eksterne tilbud er højere end KL's anbefalinger. Der benyttes eksterne
tilbud, da STU-elever har forskelligartede behov, der i nogle tilfælde bedst
kan imødekommes i et eksternt tilbud.

I 2019 ville denne model betyde et budget på 18,2 mio. kr.
Dette er beregnet på baggrund af det faktiske antal 16-årige i 2017 og prognosticerede
antal i 2018 og 2019, samt en prisfremskrevet pris pr. STU-forløb (kr. 242.189 i
2019-pl).

Fordelen ved denne model er, at budgettet kun i et vist
omfang vil ændre sig år for år og derfor vil der være nogenlunde sikkerhed i
forhold til budgettet. Samtidig forventes budgettet i højere grad at afspejle
de reelle udgifter, i det en større ungdomsårgang formentlig vil resultere i
flere STU-elever. Reguleringen i forhold til demografi vil være tilsvarende
den, som foretages på dagtilbuds- og skoleområdet. Ulempen er, at der er en vis
usikkerhed forbundet med beregningen af det forventede antal STU-elever. Der
kan ligeledes være store udsving i antallet fra år til år, som ikke kan
forudsiges ved at se på demografien.

*Model 3: Budgettet reguleres hvert år ud fra det reelt
forventede antal STU-elever*

Denne model indebærer, at budgettet fastsættes fra år til år
ud fra det antal STU-elever, som allerede er visiteret til STU og det
forventede antal, som vil blive visiteret i det kommende år. Da STU er en
3-årig uddannelse, er det muligt med nogenlunde sikkerhed at forudsige, hvor
mange elever, som vil fortsætte på uddannelsen fra år til år. Tabellen herunder
illustrerer, hvordan dette kan lade sig gøre.

|  |  |  |  |
| --- | --- | --- | --- |
| **Antal STU-elever fordelt på studieår** | | | |
|  | 1. år | 2. år | 3. år |
| Reelt 1.9.2017 | 28 | 12 | 30 |
| Forventet 1.9.2018 | 30 | 28 | 12 |
| Forventet 1.9.2019 | 20 | 30 | 28 |

Vurderingen af, hvor mange STU-elever, som forventes at
starte på 1. år af uddannelsen i det kommende år kan foretages af Fagcenter
Børn, Læring og Uddannelse i samarbejde med de UU-vejledere, som udarbejder
indstillingerne til STU, specialskolerne m.fl. Når det forventede antal
STU-elever er fastsat, kan budgettet udregnes på baggrund af en prisfremskrevet
gennemsnitspris pr. STU-forløb (kr. 242.189 i 2019-pl) ligesom i model 2.

I 2019 forventes denne model at betyde et budget på 18,9 mio.
kr. Dette beløb er beregnet ud fra en foreløbig vurdering af, hvor mange nye
STU-elever, som vil starte i 2018 og 2019.

Fordelen ved denne model er, at risikoen for en budgetoverskridelse
minimeres, da området tilføres midler efter det reelt forventede antal
STU-elever. Ulempen kan være, at det vil være uvist, hvor mange midler området
årligt skal tilføres.

*Administrationens bemærkning*

Administrationen anbefaler model 2, idet det forventes, at
modellen vil give den bedst mulige sikkerhed i forhold til udsving i budgettet,
samtidig med at den tager hensyn til udsving i antallet af STU-elever som
resultat af den demografiske udvikling.

**Økonomiske konsekvenser**

De økonomiske konsekvenser afhænger af valg af model.

**Børn- og Familieudvalgets møde
den 6. juni 2018:**

Børn- og Familieudvalget anbefaler, at sagen sendes til
drøftelse på budgetseminar. I forbindelse hermed skal tallene fra den
bagvedliggende analyse supplere sagsfremstillingen.

**Økonomiudvalgets møde den 20.
juni 2018:**

Anbefaler Børn- og Familieudvalgets indstilling.